Washington 26. novembra (TASR) - Americkí environmentalisti tvrdia, že tisíce kusov starej munície, ktoré sú na rôznych skládkach, môžu vyvolať najväčší program očisty, aký sa v USA doteraz v environmentálnej oblasti realizoval.
Podľa organizácie Verejnosť za environmentálnu zodpovednosť je v Spojených štátoch 16.000 miest s nevybuchnutou starou muníciou. Munícia znečisťuje asi 160.000 štvorcových kilometrov, čo je väčšie územie ako štát Florida.
Mimovládna organizácia tento fakt zverejnila po preštudovaní dokumentov z federálnej Agentúry pre ochranu životného prostredia (EPA). Vo Washingtone sídliaca organizácia Verejnosť za environmentálnu zodpovednosť vyhlásila, že muníciu tvoria aj chemické a biologické zbrane, ktoré predstavujú pre zdravie verejnosti významné nebezpečenstvo.
Denník Washington Post cituje vysokopostaveného pracovníka agentúry EPA, podľa ktorého údaje zverejnené mimovládnou organizáciou sú dva roky staré a problémy spomínané environmentalistami sa medzičasom riešili.
(spolupracovník TASR William Guard) juh